அடுத்த குறளிற் கூறப்படும் 'துறந்தார், துறவோர், இறந்தார்' என்போரே அந்த மூவர் என சிலர் கருத்துத் தெரிவித்தனர். 'இயல்புடைய மூவருள்' மறுபடியும் துறந்தாரை அவர் உள்ளடக்கிச் சொல்லியிருக்கமாட்டார். முற்குறளில் மூவர் எனத் தொகைப் பெயராற் குறித்துப் பின்னர் வகைப்படுத்திக் கூறுதல் வள்ளுவர்க்கு யாண்டும் வழக்கமின்று; இங்கு மட்டும் கூறுகிறார் எனிலோ, இக்குறளும் மூவர்க்கும் துணையாதலையே குறித்து ஒரே கருத்தைக் கூறியதாகக் கொள்ளப் பெறுதலின் பயன்கருதாது கூறியது கூறலாகும். ஆதலானும் இதுவும் பொருந்துவதன்று எனத் தோன்றுகிறது (ச தண்டபாணி தேசிகர்). எனவே இக்குறள் கூறுவது 'துறந்தார், துறவோர், இறந்தார்' என்போரும் அல்லர்.